Det nordjyske folketingsmedlem Bjarne Laustsen er flov over behandlingen af den lille pige Im og hendes mor, som står til at blive hjemsendt fra Danmark på søndag. Derfor vil han nu skrive til ministeren og foreslå, at der indføres en ny regel, som gør, at man i særlige tilfælde kan dispensere fra reglerne om hjemsendelse. - Jeg synes, det er dybt beskæmmende, at den lille familie helt uforskyldt i situationen ikke kan få lov til at blive i Danmark. Jeg er ikke alene flov på egne vegne, men også på vegne af de titusindvis af nordjyder, som ikke kan forstå, at en familie, der vil Danmark, ikke kan få lov til at blive her i landet. Moderen og den seks-årige datter bor i Aabybro. De mistede opholdstilladelsen, efter at moderens mand mistede livet på grund en kræftsygdom.

Referat:
Bjarne Laustsen (S) vil skrive til ministeren på baggrund af Im-sagen.